**ՀԻՄՆԱՎՈՐՈՒՄ**

**«ԱԲՈՎՅԱՆ ՔԱՂԱՔԻ 6-ՐԴ ՄԻԿՐՈՇՐՋԱՆԸ «ՇՈՒՇԻ ԹԱՂԱՄԱՍ» ԱՆՎԱՆԱՓՈԽԵԼՈՒ ՄԱՍԻՆ» ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ԸՆԴՈՒՆՄԱՆ**

Աբովյան համայնքի ղեկավարը առաջարկություն է ներկայացրել Աբովյան քաղաքի 6-րդ միկրոշրջանը «Շուշի թաղամաս» անվանափոխելու վերաբերյալ:
Առաջարկի համար հիմք է հանդիսացել Արցախի Հանրապետությունում 44-օրյա պատերազմի հետևանքով հայկական պատմական քաղաք, գեղեցիկ ու լուսավոր Շուշին թշնամու կողմից օկուպացվելու փաստը, ինչպես նաև Շուշիի համար մարտական գործողությունների ժամանակ զոհված հայորդիների հիշատակը հավերժացնելու գաղափարը:
Հայրենիքի պաշտպանության համար զոհված տղաները ադրբեջանական բացահայտ ու լայնածավալ հարձակումների ժամանակ չեն նահանջել դիրքերից ու մինչև իրենց կյանքի վերջին րոպեները պայքարել են թշնամու դեմ առանց ընկրկելու, մինչև արյան վերջին կաթիլը:
Հայրենի հողի կորուստը այնպիսի խորը վերք է թողնում, ինչպես և կյանքի կորուստը։ Եվ քանի որ յուրաքանչյուր հայի համար կյանքի պես կարևոր նշանակություն ունի մեր հայրենի յուրաքանչյուր թիզ հողի աժեքը, հետևաբար չպետք է թույլ տալ երբևիցե մոռանալ հայենի հողի կանչը։
Հայկական պատմական տարածքների անունը անմոռաց պահելու և դրանք վերադարձնելու կոչը ամենքին լսելի դարձնելու համար մենք պարտավոր ենք Աբովյան համայնքում ունենալ թշնամու կողմից զավթած տարածքների անունը կրող տարածք՝ փողոց, թաղամաս: Աբովյան քաղաքի 6-րդ միկրոշրջանը կարող է հանդիսանալ այդ տարածքը: Թաղամասը անվանափոխելը կհանդիսանա ոչ միայն որպես երախտիքի տուրք Շուշիի համար հերոսաբար զոհված տղաների հիշատակին, այլ նաև մշտական հիշեցում հայրենասիրության և հայրենանվիրության կարևորության, կորսված տարածքները վերադարձնելու պայքարը շարունակելու մասին: Այդ գաղափարը կհանդիսանա նաև հայությանը համախմբող ազգային անվտանգության գաղափարական քարոզչական դրսևորում:
Մեր համայնքի բնակիչների, հատկապես՝ երիտասարդների, մեջ հայոց պետականության նկատմամբ սիրո և նվիրվածության գաղափարն ամրապնդելու գործում տեղական ինքնակառավարման մարմինները պարտավոր են ունենալ մեծ մասնակցություն և իրենց լիազորությունների շրջանակում իրականացնել ծրագրային քաղաքականություն: Այդ առումով Աբովյան համայնքի ավագանու լիազորությունների մեջ է մտնում թաղամասն անվանափոխելու գործողությունը:
Հիմք ընդունելով վերոգրյալը և ղեկավարվելով «Տեղական ինքնակառավարման մասին»  օրենքի 18-րդ հոդվածի 1-ին մասի 22-րդ կետի, «Աշխարհագրական անվանումների մասին» օրենքի 4-րդ հոդվածի և 6-րդ հոդվածի 1-ին մասի, Հայաստանի Հանրապետության կառավարության 2005 թվականի դեկտեմբերի 29-ի N 2387-Ն որոշմամբ հաստատված կարգի 4-րդ կետի դրույթներով, ավագանու քննարկման է ներկայացվում «Աբովյան քաղաքի 6-րդ միկրոշրջանը «Շուշի թաղամաս» անվանափոխելու վերաբերյալ» որոշման նախագիծը:

Աբովյան համայնքի ավագանու որոշման ընդունման առնչությամբ այլ իրավական ակտերի ընդունման անհրաժեշտություն չի առաջանում, ինչպես նաև Աբովյան համայնքի բյուջեի եկամուտներում և ծախսերում փոփոխություններ չեն առաջանում։

 Համայնքի ղեկավար Է. Բաբայան